
Az élelmiszerpazarlás és az élelmiszer-jelölések kapcsolata a körforgásos gazdaságban

A kutatásom témája az élelmiszerpazarlás és a fogyasztók vásárlási szokásainak, illetve a termékcímkék ismeretének vizsgálata, különös tekintettel a „Minőségét megőrzi” és a „Fogyasztható” címkék által közvetített információra. A körforgásos gazdaságra vonatkozó új cselekvési terv egyik kiemelt része az élelmiszer-hulladék csökkentése, egyúttal a környezeti terhelés mérséklése. A fogyasztói tudatosságtól egyik alapvető eleme a termékinformációk helyes értelmezése. Több kutatás kimutatta, hogy a címkékkel kapcsolatos fogyasztói tudatosság hiánya jelentős pazarláshoz vezet. A kutatásomban ezért azt vizsgáltam meg, hogy a válaszadók mennyire ismerik a „Minőségét megőrzi” és a „Fogyasztható” címkék által közvetített információkat, és ez milyen kapcsolatban áll a szubjektív környezettudatossággal és az élelmiszervásárlási és pazarlási szokásaikkal. Dolgozatomban a hazai és nemzetközi szakirodalom áttekintése után primer kutatásként egy kérdőívest felmérést (N = 370 fő) és annak statisztikai elemzését végeztem el.
Az eredmények alapján az önmagukat környezettudatosnak ítélő válaszadók között (a válaszadók 55%-a) szignifikánsabban magasabb volt azok aránya, akik úgy ítélték meg, hogy ismerik a termékcímkék tartalmát. A válaszadók 82%-a állította azt, hogy tudja mi a különbség a „Fogyaszthatósági idő” és „Minőségmegőrzési idő” címkéi között, de amikor fel kellett ismerni a helyes definíciókat, akkor a válaszadók mindössze 33%-a jelölte meg mindkettőt helyesen. Ezen felül a címkék ismerete és a környezettudatosság szubjektív megítélése között nem volt szignifikáns összefüggés. Ezek az eredmények meglepőek annak a függvényében, hogy a címkék által közvetített információ a legfontosabb vásárlás során figyelembe vett tényezők között szerepelt. Az eltérés arra utal, hogy a válaszadók esetében a címkék ismerete nem feltétlenük képezi a környezettudatosság részét. Az eredményeink azt mutatják, hogy a legalapvetőbb termékinformációkkal kapcsolatos fogyasztói tudás is hiányos, ami mind a szakpolitikát és az élelmiszeripart új kihívások elé állítja. A fogyasztói tudatosság növelése elősegítené az élelmiszerpazarlás csökkentését és az EU környezeti céljainak teljesülését.



